Hageblomsterfluer

Hageblomsterfluer (slekten Syrphus) er en gruppe av fluer som tilhører familien blomsterfluer (Syrphidae). Det er kjent ca. 50 arter, seks av dem forekommer i Norge.


== Utseende ==
Middelsstore til ganske store (8-13 mm), middels kraftige blomsterfluer, gule og svarte. De kan ligne på mange andre blomsterfluer med disse fargene, et sikkert kjennetegn er at det underste av to vingeskjell (sitter i "armhulen" under vingen) har lange hår midt på oversiden. Ansiktet er for det meste gult, men kan ha en svart midtflekk. Antennene er for det meste mørke. Pannen er gul til svart med tydelige støvflekker. Fasettøynene er nakne hos de norske artene bortsett fra Syrphus torvus. Thorax er grønnlig svart, forholdsvis lite glinsende, med stort, gult scutellum. Beina er for det meste gule, føttene og baklårene kan være mer eller mindre svarte. Vingene er glassklare, åren R4+5 er rett, slik skiller de seg fra den ellers ganske like slekten Megasyrphus. Bakkroppens er gul og svart, ofte med mer gul enn svart farge. Den er oval og noe flat. Det andre leddet har et par store, gule, rundede sideflekker. De tredje og fjerde leddene har vanligvis gule tverrbånd, bortsett fra hos Syrphus sexmaculatus som har et par skilte flekker. De bakerste leddene er mest gule.


== Levevis ==
Blomsterfluene i denne slekten påtreffes nær sagt over alt, og besøker gjerne blomster. Hannene henger ofte stille i luften på svirrende vinger. Larvene lever av bladlus, siden artene i denne slekten er så tallrike er de viktige nyttedyr i hagen. De overvintrer som larver mellom løvstrø på bakken. I alle fall noen av artene kan vandre en del.


== Utbredelse ==
Slekten er utbredt i den palearktiske sone og Nord-Amerika, med noen få arter i tillegg i Sør-Amerika og Sørøst-Asia. Av de seks artene som forekommer i Norge er tre meget vidt utbredte, mens tre arter er nordlige arter som forekommer i fjellet.


== Systematisk inndeling med nordiske arter ==
Tallet på arter i denne slekten er nokså usikkert, ulike kilder regner med mellom 40 og 60 arter.

Fluer (Brachycera)
Muscomorpha
høyerestående fluer [Cyclorrhapha)
Aschiza
familie blomsterfluer (Syrphidae)
underfamilie Syrphinae
slektsgruppe Syrphini
slekten hageblomsterfluer, Syrphus Fabricius, 1775
gulpannet hageblomsterflue, Syrphus admirandus Goeldlin de Tiefenau, 1996 – et par funn fra fjellet i Norge
fjellhageblomsterflue, Syrphus attenuatus Hine, 1922 – i fjellet i Sør-Norge og i Troms og Finnmark
vanlig hageblomsterflue, Syrphus ribesii (Linnaeus, 1758) – meget vanlig over hele Norge
seksflekket hageblomsterflue, Syrphus sexmaculatus (Zetterstedt, 1838) – i fjellet
håret hageblomsterflue, Syrphus torvus Osten Sacken, 1875 – over hele Norge, vanlig
liten hageblomsterflue, Syrphus vitripennis Meigen, 1822 – over hele Norge, vanlig


== Kilder og litteratur ==
Bartsch, Hans; Binkiewicz, Elizabeth; Nasibov, Erik; Nordin, Anna; Rådén, Anders & Östman Torbjörn. 2009. Tvåvingar: Blomflugor. Diptera: Syrphidae: Syrphinae.  Nationalnyckeln till Sveriges flora och fauna. ArtDatabanken, SLU, Uppsala. CF. 408 sider. ISBN 978-91-88506-66-5
Nielsen, Tore R. 1999. Check-list and distribution maps of Norwegian hoverflies with description of Platycheirus laskai nov. sp. (Diptera, Syrphidae). NINA Fagrapport 035. Norsk institutt for naturforskning.
Nielsen, Tore R. Syrphidae checklist - Norway. www.syrphidae.com/checklist.php - Sjekkliste over norske arter.
Fauna Europaea Web Service (2004) Fauna Europaea version 1.1, www.faunaeur.org
Thompson, F.C. og Rotheray, G. 1998. Family Syrphidae. I: Papp, L. og Darvas, B. (red): Contributions to a Manual of Palaearctic Diptera. 3: 81-139. Science Herald, Budapest.
Torp, E. 1994. Danmarks svirrefluer (Diptera: Syrphidae). Apollo Books, Stenstrup.


== Eksterne lenker ==
(en) hageblomsterfluer – oversikt og omtale av artene i WORMS-databasen 
(en) hageblomsterfluer i Encyclopedia of Life 
(en) hageblomsterfluer i Global Biodiversity Information Facility 
(no) hageblomsterfluer hos Artsdatabanken 
(sv) hageblomsterfluer hos Dyntaxa 
(en) hageblomsterfluer hos Fauna Europaea 
(en) hageblomsterfluer hos Fossilworks 
(en) hageblomsterfluer hos ITIS 
(en) hageblomsterfluer hos NCBI 
(en) Kategori:Syrphus – bilder, video eller lyd på Wikimedia Commons 
Syrphus – detaljert informasjon på Wikispecies 
www.syrphidae.com/ – the Syrphidae website
Norsk Entomologisk forening – for deg som vil lære mer om insekter.